พสกนิกรจังหวัดนครพนม พร้อมใจประกอบพิธีทำบุญตักบาตรถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี
พสกนิกรจังหวัดนครพนม พร้อมใจประกอบพิธีทำบุญตักบาตรถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี เช้าวันที่ 3 มิถุนายน 2562 ที่บริเวณหน้าศาลากลางจังหวัดนครพนม นายสยาม ศิริมงคล ผู้ว่าราชการจังหวัดนครพนม พร้อมด้วยนางวิไลวรรณ ไกรโสดา รองผู้ว่าราชการจังหวัดนครพนม นายรังสรรค์ คัมภิรานนท์ รองผู้ว่าราชการจังหวัดนครพนม นำข้าราชการ ศาล ทหาร ตำรวจ สมาชิกเหล่ากาชาดจังหวัดนครพนม ตลอดจนเจ้าหน้าที่และประชาชนจังหวัดนครพนม ร่วมประกอบพิธีทำบุญตักบาตรพระสงฆ์ จำนวน 41 รูป ถวายเป็นพระราชกุศลแด่สมเด็จพระนางเจ้าฯ พระบรมราชินี เนื่องในโอกาสวันเฉลิมพระชนมพรรษา ประจำปี 2562 เวลา 8.00 น. ผู้ว่าราชการจังหวัดนครพนม นำทุกคนร่วมประกอบพิธีลงนามถวายพระพรชัยมงคลและถวายเครื่องราชสักการะเบื้องหน้าพระฉายาลักษณ์สมเด็จพระนางเจ้าฯ พระบรมราชินี เวลา 10.00 น. ทุกคนร่วมกันบำเพ็ญประโยชน์ทำความสะอาดและพัฒนา ห้วยฮ่องฮอ บ้านภูเขาทอง หมู่ที่ 3 ตำบลหนองญาติ อำเภอเมืองนครพนม ก่อนที่ในเวลา 12.00 น. จะร่วมกันจัดเลี้ยงอาหารกลางวันผู้สูงอายุ และจัดกิจกรรมวันต้นไม้ ณ ศูนย์พัฒนาการจัดสวัสดิการสังคมผู้สูงอายุจังหวัดนครพนม ตำบลโนนตาล อำเภอท่าอุเทน เวลา 19.00 น. ถวายเครื่องราชสักการะ จุดเทียนถวายพระพรชัยมงคลและถวายราชสดุดีเฉลิมพระเกียรติ ณ ศาลาประชาคมยงใจยุทธ ศาลากลางจังหวัดนครพนม